Suomi ostaa miljoonia tonneja päästöoikeuksia - Taloussanomat - Ilta-Sanomat
Suomi ostaa miljoonia tonneja päästöoikeuksia
Julkaistu: 19.10.2007 9:34
Suomen täytyy lähivuosina ostaa 12 miljoonan hiilidioksiditonnin edestä päästöoikeuksia kehittyvistä maista, kertoo sanomalehti Keskisuomalainen.
Suomen päästöt ylittävät vuosina 2008–2012 Kioton sopimuksen rajat noin 11 miljoonalla tonnilla joka vuosi. Kaupankäynnillä hankitut oikeudet kattavat noin viidesosan päästöylityksistä. Ulkoasianministeriön ylitarkastajan Karoliina Anttosen mukaan oikeuksien osto on halpa keino vähentää osa päästöistä. Kaupankäynti on herättänyt myös kritiikkiä. Arvostelijat pelkäävät, että ostolla lykätään kalliimpia ja pysyviin ratkaisuihin tähtääviä kotimaisia investointeja. – Esimerkiksi päätös kiristää paljon kuluttavien ja saastuttavien autojen verotusta ei maksa valtiolle mitään, mutta liikenteen päästöt alkavat seuraavina vuosina pienentyä oleellisesti, sanoi vihreiden kansanedustaja ja hallituksen ilmastopoliittinen asiantuntija Oras Tynkkynen lehden haastattelussa. Hän totesi myös, että ilmaston kannalta on yhdentekevää, missä päästöt vähenevät. Anttonen kuitenkin sanoo, että päästökauppa auttaa samalla kehittyviä maita siirtymään vähähiiliseen energiaan. Suomen tarvitsema päästöoikeuksien määrä ja vuotuinen päästörajojen ylitys tarkentuvat vielä myöhemmin.